་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་ནས། སྭ་བྷཱ་ཝས་སྟོང་ཞིང་བདག་མེད་པར་གྱུར། དེའི་ངང་ལས་པྃ་ལས་པདྨ་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཕུ༔ཡོངས་སུ་གྱུར་པ་ལས་ཀླུ་ཆེན་པོ་བརྒྱད་ཀྱི་ངོ་བོ་སྦྲུལ་སྣ་ཚོགས་ཀྱི་གདེངས་ཀ་དང་བཅས་པའི་གདན་གྱི་སྟེང་དུ། ཡི་གེ་ཁྲོཾ་ཁ་དོག་ལྔའི་མདངས་དང་ལྡན་པ་ཞིག་ཏུ་གྱུར། དེ་ལས་འོད་ཟེར་འཕྲོས་སེམས་ཅན་གྱི་དོན་བྱས་ཚུར་འདུས་ཡོངས་སུ་གྱུར་པ་ལས། རང་ཉིད་ཡེ་ཤེས་ཀྱི་ཁྱུང་ཁྲ་ཞལ་གཅིག་ཕྱག་གཉིས་ཙོག་པུ་འགྱིང་བག་དང་ལྡན་པས་བཞུགས་པའི་བརླ་གཉིས་མན་ཆད་སའི་རང་བཞིན་སེར་པོ། ལྟོ་བ་ཆུའི་རང་བཞིན་དཀར་པོ། སྟོད་མེའི་རང་བཞིན་དམར་པོ། མགོ་བོ་རླུང་གི་རང་བཞིན་སྔོན་པོ། སྤྱི་བོ་དང་རྡོ་རྗེའི་འདབ་གཤོག་ནམ་མཁའི་རང་བཞིན་ཁ་དོག་སྣ་ཚོགས་པ། རྭ་དང་མཆུ་སྡེར་རྣོ་བ། དམར་ལ་འཁྲུགས་པའི་སྤྱན་གསུམ་དང་ལྡན་པ། ཕྱག་གཡས་པས་ཀླུའི་རྒྱལ་པོའི་གཙུག་ནས་ཡིད་བཞིན་གྱི་ནོར་བུ་རིན་པོ་ཆེ་ཕྲོགས་ཏེ་རྭ་གཡས་ཕྱོགས་ཀྱི་ནམ་མཁར་བཞག་ནས་སྒྲུབ་པ་པོ་ལ་དངོས་གྲུབ་སྟེར་ཞིང་སྐྱབས་སྦྱིན་གྱི་ཕྱག་རྒྱ་མཛད་པ། ཕྱག་གཡོན་གདུག་པ་ཅན་ཚར་གཅོད་ཅིང་སྲེག་པར་མཛད་པའི་སྡིགས་མཛུབ་ཐུགས་ཀར་འཛིན་པ། རིན་པོ་ཆེ་དང་སྦྲུལ་གྱི་རྒྱན་རྣམས་ཀྱིས་སྤྲས་ཤིང་། སྐུ་ཚད་རི་རབ་ལྟ་བུའི་བ་སྤུའི་བུ་ག་ཐམས་ཅད་ནས་འོད་ཟེར་འཕྲོ་བ་ཡེ་ཤེས་ཀྱི་མེ་རབ་ཏུ་འབར་བའི་དབུས་ན་བཞུགས་པར་བསམ། དེའི་མགྲིན་པའི་ནང་གི་པད་ཟླའི་གདན་གྱི་སྟེང་དུ། དབུས་སུ་སངས་རྒྱས་ཀྱི་བྱ་ཁྱུང་དཀར་པོ། ཤར་དུ་རྡོ་རྗེའི་བྱ་ཁྱུང་སྔོན་པོ། ལྷོར་རིན་པོ་ཆེའི་བྱ་ཁྱུང་སེར་པོ། ནུབ་ཏུ་པདྨའི་བྱ་ཁྱུང་དམར་པོ། བྱང་དུ་ལས་ཀྱི་བྱ་ཁྱུང་ལྗང་གུ་ཐམས་ཅད་ཀྱང་ཞལ་གཅིག་ཕྱག་གཉིས་པ་གཡས་པས་རང་རང་གི་ཕྱག་མཚན་ནམ་འཁར་འཕྱར་ཞིང་། གཡོན་པས་རང་མདོག་དང་མཐུན་པའི་སྦྲུལ་བཟུང་ནས་ཞལ་དུ་གསོལ་ཞིང་སྡིགས་མཛུབ་ཐུགས་ཀར་མཛད་ནས་ཞལ་ནང་དུ་ཕྱོགས་པར་བཞུགས་པ། གཙོ་བོའི་ཐུགས་ཀར་པད་ཟླའི་སྟེང་དུ་དབུས་སུ་ཨོཾ་དཀར་པོ། ཤར་དུ་བཾ་སྔོན་པོ། ལྷོར་ཀྵིཾ་སེར་པོ། ནུབ་ཏུ་སྭཱ་དམར་པོ། བྱང་དུ་ཧཱ་ལྗང་གུ་ཆོས་སྐོར་དུ་བཞེངས་པ། ཁྱུང་གཙོ་བོ་དང་མགྲིན་པའི་ཁྱུང་ལྔའི་གནས་གསུམ་དུ། ཨོཾ་ཨཱཿཧཱུྃ་བཀོད་པ་ལས་འོད་ཟེར་འཕྲོས། རང་བཞིན་གྱི་གནས་ནས་ཡེ་ཤེས་པ་བཛྲ་ག་རུ་ཌ་ས་པ་རི་ཝཱ་ར་སོགས་ཀྱིས་སྤྱན་དྲངས་ལ། ཨརྒྷཾ་ནས་ཤབྡའི་བར་གྱིས་མཆོད། ཛཿཧཱུྃ་བཾ་ཧོཿ གཉིས་སུ་མེད་པར་བསྟིམ། བསྐྱེད་རིམ་བརྟན་པའི་ངང་ནས་བཟླས་པ་བྱའོ། །ཨོཾ་པཀྵིཾ་སྭཱ་ཧཱ། ཞེས་ཅི་ནུས་བཟླས། ཐུན་འཇོག་ཁར་རྣམ་ལྔས་མཆོད། བསྟོད་པ་འོག་ནས་འབྱུང་བས་བསྟོད། འདོད་དོན་གསོལ། དགེ་བ་བསྔོ། བསྟོད་པ་བསྡུས་པ་ནི། འབྱུང་ལྔའི་རང་བཞིན་འབྱུང་ཆེན་ལྔ་ལ་དབང་། །ཀུན་ཏུ་སྒྱུར་བྱེད་འོད་ལྔའི་འདབ་གཤོག་ཅན། །ཀླུ་ཡི་དཔལ་འཕྲོག་མི་ཡི་དཔལ་གྱུར་པའི། །རྡོ་རྗེ་ནམ་མཁའ་ལྡིང་ལ་ཕྱག་འཚལ་བསྟོད། །ཅེས་སྔགས་འཆང་གཟུངས་ཀྱི་དཔལ་བས་མཛད། གཏོར་མ་བྱེད་ན། དཀར་གསུམ་མངར་གསུམ་གྱི་གཏོར་མ་ཨོཾ་ཨཱཿཧཱུྃ་གིས་བྱིན་གྱིས་བརླབས་པ། ཨོཾ་པཀྵིཾ་སྭཱ་ཧཱ། ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་པས་དབུལ་བ་སོགས་བྱེད་དོ། །ཁྱུང་ཁྲའི་སྐུ་བྲིས་པ་ལུས་ལ་བཅངས་ན་གསོ་ཉེས་པ་སོགས་ཀྱི་ཉེས་སྐྱོན་ཐམས་ཅད་ཐུབ། ས་དགྲ་གང་ཡོད་ལ་ཞལ་བསྟན་པས་ཁང་པའི་ས་དགྲ་ངན་པ་ཐུབ་བོ། །བོང་ང་ཟ་བར་འདོད་པས་བསྙེན་པ་འབུམ་ཕྲག་ལྔ་སྔོན་དུ་སོང་བས་ལག་པའི་མཐིལ་དུ་བོང་ང་བཞག་སྟེ། མཐེ་བོང་ནས་བརྩམས་པའི་སོར་མོ་ལྔ་ལ་སྔགས་ལྔ་བཀོད་པའི་ཡི་གེ་ལས་ཡེ་ཤེས་ཀྱི་ཆུ་རྒྱུན་དཀར་པོ་བྱུང་སྟེ། བོང་ང་ལ་ཕོག་པས་ཡེ་ཤེས་ཀྱི་བདུད་རྩིར་གྱུར་པར་བསམས་ལ། སྔགས་འདི་བརྒྱ་ཕྲག་བཟླས་ཏེ་ཆེ་ཆུང་ནས་ཙམ་ནས་ཇེ་ཆེ་ལ་བཏང་ནས་རྟག་ཏུ་ཟོས་ན་བཅུད་ལེན་དུ་འགྱུར་ཞིང་ནད་གདོན་དུག་རིགས་ཀྱིས་མི་ཚུགས་པར་འགྱུར་རོ། །ཁྱི་སྨྱོན་ལ་སོགས་པའི་བརྟན་གཡོའི་དུག་རྨ་གཉན་སྐྲངས་འབུར་ལ་སོགས་པ་རྣམས་ལ་སྔགས་ཆུ་ཁོང་དུ་བཏང་ཞིང་སྐྲངས་པའི་མཐར་སྔགས་ཆུས་བསྐོར་ལ་དཀྱིལ་ལ་དམིགས་བཞག་སྟེ་སྔགས་ཀྱི་མཆིལ་མ་བཏབ། རྨ་བྱུང་མ་ཐག་ཏུ་རང་གི་དྲི་ཆུས་འཁྲུད་ཅིང་ཁོང་དུའང་སྔགས་ཆུ་བཏང་། ལག་པའི་སོར་མོ་ལྔ་ལ་ཡི་གེ་ལྔ་བཀོད་ཅིང་བྱབས་ལ་ནད་གདོན་ཕྱིར་འཐོན་པར་བསམ། ལུས་ཀྱི་སྟོད་ན་ན་བྱ་ཁྱུང་གིས་སྟོད་ནས་ཟ་བར་བསྒོམ། སྨད་ན་ན་རྐང་པ་ནས་ཟ་བར་བསྒོམས་ལ། སྔགས་བཟླ་ཞིང་ནད་པའི་གདོན་གང་ཡིན་ནའང་། མགྲིན་པའི་ནང་གི་ཁྱུང་ལྔ་ལས་སྤྲུལ་པ་ཡང་སྤྲུལ་ཉིང་སྤྲུལ་གྱི་བྱ་ཁྱུང་ཆེ་བ་རི་རབ་ཙམ། ཆུང་བ་རྡུལ་ཕྲན་ཙམ་དཔག་ཏུ་མེད་པ་སྤྲོས། སྤྱི་བོའི་གཙུག་ནས་རྐང་མཐིལ་ཡན་གྱི་ཕྱི་ནང་ཤ་རུས་པགས་པ་རྩ་རྣམས་ཀྱི་ནད་གདོན་ཐམས་ཅད་གཏུབས་ཟོས་ཚར་བཅད། ལུས་ཀྱི་སྟོད་སྨད་ཁོལ་བུར་གཉན་ལ་སོགས་ཀྱིས་ན་ན། ཕྱིའི་ཁྱུང་གིས་གང་ན་སར་མཆུས་ཕུག་སྟེ། ནད་གདོན་གང་ཡིན་རྣམས་ཕྱིར་བཏོན་ནས་བསྐྱུར་ཞིང་འཐོན་པའི་དམིགས་པ་བྱ། ཞལ་དུ་ཟོས་ནས་མིད་པས་མགྲིན་པའི་ནང་གི་ཁྱུང་གིས་ཟོས་ཚར། སླར་མི་འཇུག་པ་ལ་སོགས་ཀྱི་དམིགས་པ་གསལ་བར་བྱའོ། །ཡང་སྲུང་སྐུད་འདོགས་ན་སྐུད་པ་ཁ་དོག་ལྔ་ལ་མདུད་པ་ལྔ་བྱས་ནས་སྤྱི་དང་མཐུན་པའི་སྲུང་སྐུད་གདགས་སོ། །ཡང་འདིའི་སྒོ་ནས་སྨན་ལ་བསྟེན་ནས་མཛེ་ནད་དང་། འགོ་ནད། གཉན་ནད། རླུང་ནད། སྲིན་ནད། གདོན་གྲིབ་ལ་སོགས་པ་གསོ་བ་དང་བསྲུང་བར་འདོད་པས། རིལ་བུའི་སྦྱོར་སྡེ་བྱེད་ན། རྒྱལ་པོ་ཁྱུང་ལྔ། བློན་པོ་གྲོས་བྱེད་ལྔ། འཁོར་གོ་ཆ་ཅན་ལྔ། འབངས་མཚོན་ཐོགས་ལྔ་རྣམས་བསགས་ཏེ། དེ་ཡང་རྒྱལ་པོ་ལྔ་ནི། ཨ་རུ་ར། རུ་རྟ། ཤུ་དག་ནག་པོ། གླ་རྩི། སྨན་ཆེན་དང་ལྔའོ། །བློན་པོ་གྲོས་བྱེད་ལྔ་ནི། ཤ་ཆེན། ཆོས་སྨན། དྲི་ཆེན། གིའུ་ཝང་། ལི་ཤི་ལྔའོ། །འཁོར་ལྔ་ནི། མ་ནུ། བྱི་ཏང་ཀ ཆུ་རྩ། གུར་གུམ། ཅུ་གང་ངོ་། །འབངས་ལྔ་ནི། སྟག་ཤ ཐར་ནུ། སྡིག་སྲིན། གུ་གུལ། ཤིང་ཀུན་ལྔ་ཡིན་ནོ། །ཐུན་ཚད་ནི། སྨན་ཆེན་དང་བཞི་འགྱུར་གྱི་ཨ་རུ་ར། རུ་རྟ་ཨ་རུ་ར་དང་མཉམ། ཤུ་དག་ཨ་རུ་ར་ཡི་ཕྱེད། གླ་རྩི་དྲི་ཐོན་ཙམ། ཤ་ཆེན་དྲི་ཆེན་ཨ་རུ་ར་དང་མཉམ། ཆོས་སྨན། གིའུ་ཝང་། ལི་ཤི་གསུམ་ཅི་འཛོམ། མ་ནུ་ཨ་རུ་རའི་ཕྱེད། བྱི་ཏང་ཀ་མ་ནུའི་ཕྱེད། ཆུ་རྩ་དང་སྨན་ཆེན་མཉམ། ཐམས་ཅད་མ་འཛོམ་ན། ཁྱུང་ལྔའི་སྟེང་དུ་ཤ་ཆེན། གུ་གུལ། གིའུ་ཝང་། དྲི་ཆེན་རྣམས་གང་རྙེད་གཏང་། ཐམས་ཅད་འཛོམ་ན་འདི་ག་བཞིན་བྱའོ། །གུར་གུམ། ཅུ་གང་ཅི་འཛོམ། སྟག་ཤ་ཨ་རུ་རའི་ཕྱེད། ཐར་ནུ། སྡིག་སྲིན་སྨན་ཆེན་དང་མཉམ། གུ་གུལ། ཤིང་ཀུན་ཅི་རིགས་པའོ། །དེ་རྣམས་སོ་སོར་ཞིབ་པར་བཏགས། བཏགས་ཟིན་པ་དང་། ལྷན་ཅིག་བསྲེས་ཏེ། ཡང་བཏགས་ཏེ། དགེ་སློང་ཚུལ་ཁྲིམས་རྣམ་དག་གམ་བྱིས་པ་ལོ་བརྒྱད་ལོན་པའི་དྲི་ཆུས་སྦྲུས་ལ། རིལ་བུ་བྲ་བའི་རིལ་མ་ཙམ་བྱ། ཁ་དོག་མཚལ་ལམ་སིནྡྷཱུ་རས་བསྒྱུར་ལ། དེ་འཁར་གཞོང་ལྔའི་ནང་དུ་ཚན་པ་ལྔར་སྤུངས་ནས་རང་གི་མདུན་དུ་བཞག་ལ། སྐྱབས་འགྲོ་སེམས་བསྐྱེད་བདག་བསྐྱེད་བྱས་ལ། དེ་རྣམས་ཀྱི་སྟེང་དུ་ཟླ་བའི་དཀྱིལ་འཁོར། དེའི་སྟེང་དུ་ཁྲོཾ་རེ་བསྒོམས་པ་ནི། དབུས་སྔོ། ཤར་དཀར། ལྷོ་སེར། ནུབ་དམར། བྱང་ལྗང་གུར་བསམས་ལ། ཁྲོཾ་ཞུ་བ་ལས་དབུས་སུ་ཧཱུྃ། དེ་ལས་ཁྱུང་སྔོན་པོ་གཡས་རྡོ་རྗེ་དང་། གཡོན་སྦྲུལ་སྔོན་པོ་བཟུང་ནས་ཟ་བ། ཤར་དུ་ཁྱུང་དཀར་པོ་གཡས་འཁོར་ལོ་དང་། གཡོན་སྦྲུལ་དཀར་པོ། ལྷོར་ཁྱུང་སེར་པོ་གཡས་རིན་པོ་ཆེ་དང་གཡོན་སྦྲུལ་སེར་པོ། ནུབ་ཏུ་ཁྱུང་དམར་པོ་གཡས་པདྨ་དང་གཡོན་སྦྲུལ་དམར་པོ། བྱང་དུ་ཁྱུང་ལྗང་གུ་གཡས་རལ་གྲི་དང་གཡོན་སྦྲུལ་ལྗང་གུ་བཟུང་ནས་ཟ་བ་རེ་བསྒོམ། དེ་རྣམས་ཀྱི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་རང་རང་གི་ཁ་དོག་དང་མཐུན་པའི་ཁྲོཾ་རེ་རེ་བསམས་ལ། འོད་ཟེར་འཕྲོས་པས་ཡེ་ཤེས་ཀྱི་ཁྱུང་རིགས་ལྔ་སྤྱན་དྲངས་ལ་ཡིད་ཀྱིས་མཆོད་ཅིང་བསྟིམས་ལ། ཁྱུང་ལ་དམིགས་པ་གསལ་བར་གཏད་དེ། སྔགས་སྔ་མའི་གཤམ་ལ། ཨོཾ་རཱ་ཙ་མ་ཧཱ་ག་རུ་ཌ་ཧཱུྃ་ཧཱུྃ་བཛྲ་པཱ་ཎི་གུ་ཧྱ་ག་རུ་ཌ་ཧཱུྃ་ཕཊ། ཧུར་ཧུར་བྷྱོ། ཧུར་ཧུར་བྷྱོ། ཞེས་སྨན་གྱི་ཕུང་པོ་རེ་རེ་ལ་སྟོང་ཕྲག་རེ་བཟླས་ལ། མཐར་ཁྱུང་རྣམས་རིལ་བུ་ལ་བསྟིམས་ལ། རིལ་བུ་རྣམས་རྣམ་པ་རིལ་བུ་ལ་ངོ་བོ་ཁྱུང་ནུས་པ་ཅན་ཐོགས་མེད་ཡིན་པར་བསྒོམ་ཞིང་རྟེན་འབྲེལ་སྙིང་པོས་རབ་གནས་བྱ། བཀྲ་ཤིས་བརྗོད། སྨོན་ལམ་གདབ། འདིའི་ཕན་ཡོན་ནི་རྒྱུན་དུ་རིལ་བུ་རེ་ལྟོ་སྟོང་ལ་བརྟེན་ན་ཀླུ་ནད་ཁྱི་ནད་གཉན་སོགས་ཐུབ། གཉན་བྱུང་མ་ཁད་གསོ་དགོས་པར་གསུངས། རླུང་དང་སྲིན་གྱི་རིགས་ཐམས་ཅད་དང་འགོ་བའི་ནད་རིགས་ཐམས་ཅད་ཀུན་ཐུབ། ཉམས་གྲིབ་དང་གདོན་གྱིས་མི་ཚུགས། གཉན་ལ་སོགས་པ་ལ་གཏོང་བའི་ཚད་ནི། བུ་ཆུང་ལ་གསུམ། བྱིས་པ་ལ་ལྔ། བུད་མེད་ལ་བདུན། སྐྱེས་དར་མ་ལ་དགུ་བཏང་། འོན་ཀྱང་སྨན་ལྟོ་ཆེ་ཆུང་དང་དཔག་པར་བྱའོ། །ལན་གཅིག་གིས་མ་ཐུབ་ན་ལན་གཉིས་བསྐྱར་བས་ཐུབ་ངེས་སོ། །ཤིན་ཏུ་ཟབ་པས་སྣོད་མིན་ལ་གསང་ངོ་། །ཡེ་ཤེས་ཁྱུང་ཁྲ་འདིའི་ལག་ལེན་མང་ཡང་རྩ་བའི་ཁྱུང་ཙམ་ལས་འདི་ལྟ་བུའི་དམིགས་པ་དང་རྫས་དང་ཆ་ལག་ཚང་བ་ཤིན་ཏུ་དཀོན་པས་གསང་བར་བྱའོ། །ས་སྐྱ་པའི་གསེར་ཆོས་བཅུ་གསུམ་གྱི་ཡ་གྱལ་གཅིག་པུ་གདུང་བརྒྱུད་ཀྱི་ཕྱག་དཔེ་ལ་ཞལ་བཤུས་ཟེར་བ་འདུག། ༈ །བསྟོད་པ་ནི། ཧཱུྃ་ས་ཡི་རང་བཞིན་རྣམ་དག་པས། །གཏི་མུག་ལས་བྱུང་དུག་རྣམས་འཇོམས། །ཆོས་དབྱིངས་ཡེ་ཤེས་ངོ་བོ་ཉིད། །བདེ་གཤེགས་མཁའ་ལྡིང་ཕྱག་འཚལ་བསྟོད། །རིགས་འགྲེ། ཆུ་ཡི་རང་བཞིན༴ ཞེ་སྡང་ལས་བྱུང༴ མེ་ལོང་ཡེ་ཤེས༴ རྡོ་རྗེ་མཁའ་ལྡིང༴ ནམ་མཁའི་རང་བཞིན༴ སེར་སྣ་ལས་བྱུང༴ མཉམ་ཉིད་ཡེ་ཤེས༴ རིན་ཆེན་མཁའ་ལྡིང༴ མེའི་རང་བཞིན༴ འདོད་ཆགས་ལས་བྱུང༴ སོར་རྟོག་ཡེ་ཤེས༴ པདྨ་མཁའ་ལྡིང༴ རླུང་གི་རང་བཞིན༴ ཕྲག་དོག་ལས་བྱུང༴ བྱ་གྲུབ་ཡེ་ཤེས༴ ལས་ཀྱི་མཁའ་ལྡིང༴ བརྟན་དང་གཡོ་བའི་དུག་རྣམས་ཀུན། །མེ་དང་ཆུ་བཞིན་འཇོམས་མཛད་པ། །རིགས་ལྔ་ཡེ་ཤེས་ལྔ་ཡི་དངོས། །མཁའ་ལྡིང་ཁྱོད་ལ་ཕྱག་འཚལ་བསྟོད། །འབྱུང་བའི་རང་བཞིན་འགྲོ་རྣམས་ཀྱི། །རྟེན་གཡོའི་དུག་རྣམས་རབ་ཞི་ནས། །དུག་རྣམས་ཡེ་ཤེས་མངོན་གྱུར་ཏེ། །རིགས་ལྔའི་གོ་འཕང་ཐོབ་པར་ཤོག །རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱིས་མཛད་པའོ།། ༈ །ཡང་འདི་ཉིད་ཀྱི་སྒོ་ནས་བཟླས་ལུང་སྟེར་བ་ནི། ས་གཞི་གཙང་ཞིང་འགོལ་སར་རྟེན་ཡོད་ན་བཀྲམ། མཆོད་གཏོར་བཤམ་ཞིང་མེད་ཀྱང་རུང་སྟེ། སྐྱབས་འགྲོ་སེམས་བསྐྱེད། བསྐྱེད་རིམ་བཟླས་བརྗོད་ལ་སོགས་པ་བྱ། སྤྲོ་ན་མདུན་བསྐྱེད་ལ་མཆོད་གཏོར་དང་བཅས་པ་དབུལ། གསོལ་བ་བཏབ་སྟེ། སློབ་མ་རྣམས་ཁྲུས་བྱས་སྟན་ལ་འདུག་ནས་མཎྜལ་ཕུལ། གང་གི་དྲིན་གྱིས་བདེ་ཆེན་ཉིད། །ཅེས་སོགས་དང་། ཀུན་མཁྱེན་ཡེ་ཤེས་ཕུང་པོ་སོགས་ཀྱིས་གསོལ་བ་གདབ། དཀོན་མཆོག་གསུམ་ལ་བདག་སྐྱབས་མཆི། །སོགས་རྒྱུན་བཤགས་ལན་གསུམ་རྗེས་ཟློས་བྱེད། དེའི་ངང་ལས་སློབ་མ་རྣམས་རྡོ་རྗེ་མཁའ་ལྡིང་མགྲིན་པའི་ནང་གི་རིགས་ལྔའི་ཁྱུང་སྙིང་གའི་ཡི་གེ་དང་བཅས་པ་གསལ་བར་བསྐྱེད། སློབ་དཔོན་གྱི་མགྲིན་པའི་ནང་གི་ཁྱུང་ཐུགས་ཀའི་ཡི་གེ་དང་བཅས་པ་ལས་འོད་ཟེར་ཕྱོགས་བཅུར་འཕྲོས། བླ་མ་ཡི་དམ་རྒྱལ་བ་སྲས་དང་བཅས་པ་རྣམས་ཀྱི་ནུས་མཐུ་ཡོན་ཏན་གྱི་ཚོགས་ཇི་སྙེད་ཡོད་པ་ཐམས་ཅད་འོད་ཟེར་གྱི་རྣམ་པར་སྤྱན་དྲངས། སློབ་མ་རྣམས་ཀྱི་མགྲིན་པ་དང་སྙིང་གར་ཐིམ། བླ་མའི་མགྲིན་པའི་ཁྱུང་ཡིག་འབྲུ་དང་བཅས་པ་ལས་མར་མེ་གཅིག་ལས་གཉིས་ཆད་ཀྱི་ཚུལ་དུ་སློབ་མའི་མགྲིན་པའི་ནང་གི་ཁྱུང་ཐུགས་ཀའི་ཡི་གེ་དང་བཅས་པ་ལ་སོ་སོར་ཐིམ་པས། སྔར་བས་ཀྱང་རྣམ་པ་གསལ་བ། རྣམ་དག་དྲན་པ། ང་རྒྱལ་བརྟན་པའི་མཐུ་སྟོབས་ཡོན་ཏན་ཕུན་སུམ་ཚོགས་པའི་སྐུར་གྱུར་པར་བསམས་ལ། སློབ་དཔོན་གྱིས་སྔགས་བཟླས་པའི་རྗེས་ཟློས་བྱེད་དུ་གཞུག ཡི་དམ་དུ་བཟུང་བ་དང་དམ་བཅའ་ལེན་འདོད་ནའང་། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བས། དུས་འདི་ནས་བཟུང་སྟེ། ཇི་སྲིད་འཚོ་བའི་བར་དུ། རྡོ་རྗེ་ནམ་མཁའ་ལྡིང་ཡི་དམ་དུ་བཟུང་ཞིང་སྔགས་གྲངས་འདི་ཙམ་དུ་བཟླ་བར་དམ་བཅའ། བཅོམ་ལྡན་བདག་ལ་སྩལ་ལགས་ཀྱིས། །བདག་ལ་བྱིན་གྱིས་བརླབ་ཏུ་གསོལ། །ཞེས་པའི་རྗེས་ཟློས་དང་། སློབ་དཔོན་གྱིས་མེ་ཏོག་ཚོམ་བུ་སློབ་མའི་སྤྱི་བོར་བཞག་ལ། བཅོམ་ལྡན་འདི་ལ་སྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །ཞེས་བརྗོད། བཀའ་དྲིན་གྱི་མཎྜལ་ཕུལ། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ཞེས་བརྗོད། དེ་ནས་སློབ་དཔོན་གྱིས་མདུན་བསྐྱེད་ཀྱི་གཏོར་མགྲོན་ལ་མཆོད་ཅིང་བསྟོད་ལ། གསོལ་བཏབ་བྱས་ལ་རྟེན་ལ་བསྟིམ། མེད་ན་གཤེགས། དམ་ཚིག་པ་བསྡུ། བསྔོ་བ་སྨོན་ལམ་སོགས་ཇི་ལྟར་འོས་པར་བྱ། དེ་ལྟར་བཅོམ་ལྡན་འདས་རྡོ་རྗེ་ནམ་མཁའ་ལྡིང་ཡེ་ཤེས་ཁྱུང་ཁྲའི་བསྙེན་སྒྲུབ་མན་ངག་ལས་ཚོགས་ཐོར་བུ་རྣམས་ཕྱོགས་གཅིག་ཏུ་བསྒྲིགས་པ་འདི་ཉིད། སེམས་ཅན་ལ་ཕན་པ་ཁོ་ནས་ཀུན་ནས་བསླངས་ཏེ། རྗེ་བཙུན་ནཱ་རོ་པའི་གདམས་པ་མལ་ལོ་ཙཱ་བ་ནས་བརྒྱུད་པ་དེ་དག་གི་མན་ངག་བླ་མ་ས་སྐྱ་པ་ཆེན་པོ་ནས་བརྒྱུད་པ་བཞིན་བྲིས་སོ།།